Etzebeth vra hof om MRK-besluit te hersienEben Etzebeth. Foto: Twitter Eben Etzebeth se regsverteenwoordiger het Maandagoggend ŉ aansoek in die hooggeregshof gebring om die Menseregtekommissie (MRK) se besluit om teen hom op te tree, tersyde te stel. Die MRK het Maandagmiddag bevestig dat hy Etzebeth se aansoek ontvang het. In die aansoek vra hy die hooggeregshof om die MRK se besluit om hom by die gelykheidshof aan te kla, te hersien en ter syde te stel. In sy beëdigde verklaring verskaf Etzebeth sy weergawe van die gebeure buite ‘n kroeg in Langebaan en spreek ook skerp kritiek uit op die MRK wat volgens Etzebeth sy eie prosesse geminag en partydig opgetree het. “Die MRK is besig om deur die dokumente te werk en sal dan besluit hoe om daarop te reageer,” het die kommissie Maandagmiddag in ŉ verklaring gesê. Die saak spruit uit ŉ beweerde voorval in Langebaan aan die Weskus waar Etzebeth en/of vriende van hom na bewering rassisties opgetree het. Etzebeth, wat tans in Japan aan die Wêreldbeker-rugbytoernooi deelneem, ontken die bewerings ten sterkste. Die MRK is onlangs in omstredenheid gedompel toe die hoof van regsdienste, adv. Buang Jones, volgens mediaberigte in die openbaar gesê het Etzebeth “het met moord weggekom” en dat die MRK “ŉ voorbeeld van Etzebeth gaan maak”. Die MRK het intussen aangekondig dat daar dringend ondersoek ingestel gaan word na Jones se geskiktheid om die saak te ondersoek.